Link Gaetz

Link Gaetz (* 2. október 1968, Vancouver, Britská Kolumbia, Kanada) je bývalý kanadský hokejový obranca, ktorý hrával v NHL v tímoch Minnesota North Stars a San Jose Sharks, ktorý bol svojho času považovaný za najdesivejšieho hráča ligy. V priebehu sezóny 1991/92 bol účastníkom vážnej dopravnej nehody, po ktorej sa jeho kariéra v NHL náhle skončila. Napriek prognózam lekárov sa však k profesionálnemu hokeju vrátil v nižších súťažiach.

 Kariéra v NHL 
Link Gaetz prešiel draftom NHL v roku 1988, zo štyridsiateho miesta si ho zvolila Minnesota North Stars. Generálny manažér sa ho rozhodol získať ako ochrancu pre vychádzajúcu hviezdu Mikea Modana, z ktorého Minnesota toho roku spravila draftovú jednotku.

Novovzniknutý vzťah medzi medzi hráčom a klubom ale dostal trhlinu už štyri mesiace po drafte, keď bol Gaetz zatknutý za jazdu pod vplyvom alkoholu. 

Vysoké očakávania predstaviteľov North Stars nikdy nenaplnil. Gaetz napokon strávil tri sezóny pod zmluvou v Minnesote, no v prvom tíme sa príliš neohrial. Za toto obdobie sa jeho kariéra v NHL limitovala na sedemnásť zápasov. Získal v nich dva body za asistencie, ale zato si pripísal až 86 trestných minút.

V roku 1991 vstúpil na mapu NHL novopečený klub San Jose Sharks, ktorý získal do svojich radov Gaetza v disperznom drafte. Hokejistovi zmena prostredia pomohla. Prakticky okamžite sa etabloval v obrane Sharks, čo sa mu za pôsobenia v North Stars nikdy nepodarilo. V sezóne 1991/92 stihol naskočiť do 48 stretnutí,v ktorých zapísal dvanásť bodov za šesť gólov a rovnaký počet asistencií. Pozornosť celej ligy však na seba nestrhol pre svoju defenzívnu hru či bodovú produkciu, ale pre ochotu zhodiť rukavice za akýchkoľvek okolností a skočiť do akokoľvek statného protivníka. 

V oných 48 zápasoch, ktoré v drese Sharks stihol odohrať, zapísal priam neuveriteľných 326 trestných minút a za opaskom mal pästné súboje s ťažkými váhami ligy ako Gino Odjick, Bob Probert, Mike Peluso či Kelly Buchberger.

Dodnes platný rekord v počte odsedených trestných minút za sezónu drží bývalý hráč Philadelphie Flyers Dave Schultz, prezývaný Kladivo, ktorý ich v 76 zápasoch sezóny 1974/75 pozbieral až 472. Link Gaetz mal nábeh toto prvenstvo ukoristiť pre seba, nebyť dopravnej nehody.

 Dopravná nehoda 
Link Gaetz bol účastníkom vážnej dopravnej kolízie 2. apríla 1992. Za volant si sadol jeho kamarát v podnapitom stave, ktorý v rýchlosti takmer 130 kilometrov za hodinu stratil kontrolu nad vozidlom opúšťajúcim diaľnicu cez výjazd. Getza vyhodilo zo sedadla spolujazdca a do nemocnice ho previezli v polokomatóznom stave. Utrpel zranenia chrbta a tváre, ale najvážnejším bolo poškodenie mozgového kmeňa. Keď sa napokon prebral z umelého spánku, ľavú stranu tela mal paralyzovanú a trpel výpadkami pamäte.

Nemocničné lôžko opustil po šiestich týždňoch hospitalizácie a v nasledujúcich mesiacoch absolvoval náročné fyzioterapie, aby obnovil mobilitu tela a opätovne získal schopnosť rozprávať. Rozsah celkových zranení bol natoľko vážny, až sa zdalo priam šokujúce, že sa na hokejové klziská vrátil ešte v lete 1992. Rovnako nepochopiteľná bola aj skutočnosť, že ani nie rok po nehode bol Link Gaetz druhý raz v živote zatknutý za alkohol za volantom.

Link Gaetz mal ešte stále platnú zmluvu v NHL a pred štartom sezóny 1993/94 bol vytrejdovaný do Edmontonu Oilers za voľbu v desiatom kole draftu. V novom klube však nenastúpil k jedinému stretnutiu. Pri profesionálnom hokeji však vytrval ešte nasledujúcich pätnásť rokov, kočoval po rôznych nižších súťažiach v Spojených štátoch a Kanade a zahral si aj za klub z Mexika. Korčule zavesil na klinec v roku 2007.

 Kontroverzie 

 Zbitie trénera 
V roku 1994 mal záujem sa presadiť aj vo svete inline hokeja. Stal sa hráčom klubu Sacramento River Rats, za ktorý ale stihol odohrať ale iba osem zápasov (získal v nich 46 trestných minút), po ktorých bol vyhodený. Podľa jeho slov skončil v klube, pretože „zmastil“ trénera.

 Hamburgerový incident 
Na sklonku hokejovej kariéry, v sezóne 2004/05, bol hráčom tímu Thetford Mines Prolab pôsobiacom v lige LNAH. V zápase proti Verdunu Dragons v marci 2005 ho tréner v priebehu prvých dvoch tretín nepustil na ľad ani na sekundu. Frustrovaný Gaetz sa preto cez prestávku pred poslednou periódou vyzliekol z výstroja a zameril do stánku s občerstvením, kde si zakúpil niekoľko hamburgerov, ktoré zjedol na posedenie. Vedenie klubu jeho počínanie vyhodnotilo ako nanajvýš neúctivé ku klubu a po zvyšok sezóny vyradilo Gaetza zo súpisky.

 Referencie 

Kategória:Osobnosti z Vancouveru
Kategória:Kanadskí hokejisti
Kategória:Kanadskí hokejoví obrancovia
Kategória:Hokejisti draftovaní klubom Minnesota North Stars
Kategória:Hráči Minnesota North Stars
Kategória:Hráči San José Sharks